Apa arde în comuna botoșăneană Hlipiceni de 20 ani, de când în zonă s-au făcut foraje. Izvorul apărut pe valea Jijiei este special pentru că apa care iese din pământ are flacără atunci când ajunge la suprafață, cel mai probabil, spun autoritățile pentru că trece printr-un strat de gaz natural.

”Izvorul a rămas după ce s-au încheiat forajele. Firma a plecat și de atunci izvorul curge continuu”, a spus Gheorghiță Harapciuc, viceprimarul comunei Hlipiceni. Izvorul cu apă care miroase puternic a sulf a devenit atracția zonei. ”Vin oameni și de la Iași, oameni bătrâni care vin cu trenul și iau apă. Spuneau că-i ajută. Și animalele beau această apă”, a spus un localnic.

De proprietățile curative ale apei este convinsă și primăria din Hlipiceni care vrea să facă analize apei care arde. Dacă se dovedește că are caracteristici terapeutice primăria vrea să introducă izvorul într-un circuit turistic și chiar să construiască o bază de tratament în zonă.